SKRIFTLIG FORESPØRGSEL E-1588/02

af Glyn Ford (PSE) til Kommissionen

(5. juni 2002)

Om: Transportselskabers ansvar

Kan Kommissionen i fortsættelse af mine forespørgsler om transportselskabers ansvar (E-0488/02 E-0493/02)(1) og dens svar af 4. april 2002 oplyse følgende:

Selv under anvendelse af det mest veludviklede udstyr og på trods af den bedst mulige og mest omhyggelige gennemgang af rejsedokumenter lykkes det fortsat asylansøgere med eller uden identitetspapirer at slippe ind i EU's medlemsstater og transportselskaberne får bøder. I de meget store lufthavne så som London Heathrow eller Frankfurt, har de rejsende et væld af muligheder for at få fat i rejsedokumenter, give dem videre til en hjælper eller få andre dokumenter fra en hjælper, der rejser med det samme fly, inden de selv skal henvende sig på indvandringskontrolkontoret. Luftfartsselskaberne har fået og vil fortsat få bøder herfor. Kommissionen er sikkert ikke enig i en sådan fortolkning af transportselskabernes ansvar, men det er en realitet, man ikke kan se bort fra. Hvilke foranstaltninger kan Kommissionen foreslå for at klare en sådan umulig situation?

(1) EFT C 301 E af 5.12.2002, s. 45.

Samlet svarafgivet på Kommissionens vegne af Antonio Vitorinopå skriftlige forespørgsler E-1587/02, E-1588/02, E-1589/02,E-1590/02, E-1591/02, E-1592/02, E-1593/02 og E-1594/02

(9. juli 2002)

Alle det ærede medlems otte spørgsmål vedrører direkte spørgsmålet om transportselskabers ansvar og bør derfor besvares samlet.

Med hensyn til det ærede medlems generelle spørgsmål:

Der mindes om, at Kommissionen allerede har givet en udtømmende oversigt over sin stilling og aktiviteter vedrørende transportselskabers ansvar i sin skriftlige besvarelse af 4. april 2002 på seks skriftlige forespørgsler (E-488/02 to E-493/02(1), som det ærede medlem havde fremsat. Der henvises i dette svar til indholdet heraf.

Med hensyn til de yderligere detaljerede punkter, som det ærede medlem anfører:

- Forespørgsel E-1587/02: i de igangværende trepartsmøder mellem eksperter, der tilrettelægges af Kommissionen som en direkte opfølgning af den rundbordsdiskussion om transportselskabers ansvar, der fandt sted den 30. november 2001, sigter Kommissionen mod at fremme en åben og konstruktiv dialog mellem alle berørte parter om specifikke aspekter af transportselskabers ansvar. Det ærede medlems spørgsmål vil utvivlsomt blive drøftet på disse ekspertmøder. Kommissionen har bemærket, at der er divergerende fortolkninger af og meninger om forholdet mellem bestemmelserne i Genève-konventionen fra 1951 og spørgsmålet om adgang til andre staters territorier for personer, der ønsker at forlade deres eget land med henblik på asyl i et andet land. Der er endnu ikke fundet nogen løsning på disse forskellige meninger på internationalt plan.

- Forespørgsel E-1588/02: som allerede fremhævet i ovennævnte svar finder Kommissionen, at det er nødvendigt at finde en balance mellem det legitime mål med at forebygge og bekæmpe illegal immigration og behovet for at undgå unødvendige byrder for industrien. Det helt specifikke spørgsmål fra det ærede medlem vil helt sikkert blive drøftet på de ovennævnte ekspertmøder.

- Forespørgsel E-1589/02: Kommissionen har taget den dom til efterretning, som den britiske højesteret afsagde den 5. december 2001 i sagen Roth International GmbH et al. v Home Office. Kommissionen bemærker ligeledes, at dommen er appelleret.

- Forespørgsel E-1590/02: i modsætning til det, det ærede medlem antyder i sin forespørgsel, har Kommissionen aldrig udbedt sig fuldt harmoniseret lovgivning for transportselskabers ansvar, som gælder for alle transportmidler. I det ovennævnte svar af 4. april 2002, erklærede Kommissionen, at spørgsmålet om transportselskabers ansvar i øjeblikket ikke er fuldstændig harmoniseret på europæisk plan og konkluderede, at det er nødvendigt at overveje, hvordan der kan gøres fremskridt på europæisk plan. Fundamentet til disse overvejelser lægges i øjeblikket med ovennævnte rundbordsdrøftelser om transportselskabers ansvar, og Kommissionen finder det ikke passende at fremsætte konkrete og detaljerede meninger i øjeblikket om, hvordan europæisk lovgivning måtte komme til at se ud i fremtiden.

- Forespørgsel E-1591/02: Kommissionen tager det ærede medlems tydeliggørelse til efterretning.

- Forespørgsel E-1592/02: det ærede medlems spørgsmål vil utvivlsomt blive drøftet på de ovennævnte ekspertmøder.

- Forespørgsel E-1593/02: Kommissionen er opmærksom på det forhold, som det ærede medlem bringer på bane.

- Forespørgsel E-1594/02: Kommissionen kan ikke på nuværende tidspunkt udtale sig detaljeret om, hvordan den europæiske lovgivning måtte komme til at se ud i fremtiden.

(1) EFT C 301 E af 5.12.2002, s. 45.